SL Uradni list Evropske unije C 328/20

Tožba, vložena 4. avgusta 2015 – Consorzio Vivaisti viticoli pugliesi in Negro/Komisija

(Zadeva T-436/15)

(2015/C 328/21)

Jezik postopka: italijanščina

Stranke

Tožeči stranki: Consorzio Vivaisti viticoli pugliesi (Otranto, Italija) in Negro Daniele (Otranto) (zastopnika: V. Pellegrino in A. Micolani, odvetnika)

Tožena stranka: Evropska komisija

Predlogi

Tožeči stranki Splošnemu sodišču predlagata, naj:

— najprej na podlagi člena 278 PDEU odloži izvršitev ukrepa v delu, v katerem se nanaša na tožeči stranki;

— ugotovi nezakonitost Izvedbenega sklepa Komisije št. 2015/789 in zlasti člena 9 ter Priloge I, v delu, v katerem je z njima vrsta Vitis uvrščena med vrste, ki so občutljive na evropske in neevropske izolate organizma Xylella fastidiosa, zaradi česar je prepovedano njeno premeščanje „znotraj Unije, znotraj razmejenih območij kot tudi izven njih“, ter ga zato razglasi za ničnega v delu, v katerem zadeva tožeči stranki;

— toženi stranki naloži plačilo stroškov postopka;

— toženi stranki naloži kateri koli drug ukrep, ki se mu zdi potreben, vključno z ukrepi procesnega vodstva, tudi prek EFSA.

Tožbeni razlogi in bistvene trditve

Tožeči stranki v utemeljitev svojih predlogov zatrjujeta kršitev načela sorazmernosti ter členov 5 PEU in 296 PDEU, bistveno kršitev postopka v obliki pomanjkljive in/ali napačne obrazložitve ter zlorabo pooblastil zaradi napačnih dejanskih in pravnih ugotovitev; neobstoj preiskave in protislovnost.

Tožeči stranki pojasnjujeta, da se tožba opira na študije, ki so jih opravili raziskovalci pri CNR di Bari (nacionalni raziskovalni center v Bariju), ki so z opazovanjem, analizami in preizkusi na terenu in v laboratoriju ugotovili, da:

— je bakterija, ki je bila izolirana v Salentu, iz drugačne podvrste in seva kot tista, za katero je znano, da povzroča bolezni vinske trte na drugih celinah;

— se v vinogradih, ki se obdelujejo v pokrajini Lecce, od leta 2013 do danes ni pokazal noben simptom Pierceve bolezni, niti druge bolezenske izsušenosti;

— v istem obdobju v teh vinogradih ni bilo sledu bakterije, niti na območjih, ki so v bližini in v neposrednem stiku z okuženimi oljčnimi drevesi;

— preizkusi, opravljeni na trti v laboratoriju (z vcepitvijo in/ali stikom s prenašalcem), so privedli do negativnega rezultata, tako glede razvoja okužbe kot glede prisotnosti bakterije v asimptomatskih oblikah.

Vključitev vinske trte med zadevne rastline je zato po mnenju tožečih strank očitno nezakonita, saj pri tem niso bili upoštevani izsledki preiskave, iz katerih je razvidno, da je vinska trta imuna na bakterijo, ki se je razširila na prizadetem območju.

Ukrep naj bi bil tudi protisloven, saj Komisija po prvem mnenju EFSA z dne 26. novembra 2013, v katerem je bilo ugotovljeno slabo poznavanje seva Xylella fastidiosa, ki se je pojavil v Salentu, v sklepih št. 87 in 497 iz leta 2014 vinske trte ni vključila med občutljive rastline, medtem ko jo je pozneje presenetljivo vključila in s tem prepovedala njeno premeščanje, čeprav je pozneje pridobila poglobljene študije EFSA in italijanskih organov, s katerimi je bila dokazana imunost vinske trte na bakterijo, ki je bila izolirana v Salentu.